
R E P U B L I K A  H R V A T S K A

R J E Š E N J E

Trgovački sud u Rijeci po sutkinji Emi Brdovčak, u stečajnom postupku nad dužnikom ELEKTROMEHANIKA MARINE d.o.o. u stečaju, Rijeka, Tina Ujevića bb, OIB: 02336354353, MBS: 040242247, 26. lipnja 2018.,

r i j e š i o  j e

I. Stečajnoj upraviteljici Višnji Rosenberg Volarić iz Rijeke, Ciottina 24, OIB: 15817119198, određuje se konačna nagrada za rad u stečajnom postupku u razdoblju do 2. listopada 2015., u iznosu od 74.377,00 kn neto.

II. Stečajnoj upraviteljici Višnji Rosenberg Volarić iz Rijeke, Ciottina 24, OIB: 15817119198, određuje se konačna nagrada za rad u stečajnom postupku u razdoblju nakon 2. listopada 2015., u iznosu od 209.032,97 kn bruto.


Obrazloženje

Rješenjem ovog suda poslovni broj St-379/12-11 od 26. travnja 2013. otvoren je stečajni postupak nad uvodno označenim dužnikom te je za stečajnu upraviteljicu imenovana Višnja Rosenberg Volarić iz Rijeke.

Tijekom stečajnog postupka i to za vrijeme važenja Uredbe o kriterijima i načinu obračuna i plaćanja nagrada stečajnim upraviteljima („Narodne novine“ broj 189/03; dalje: Uredba), odnosno do 2. listopada 2015., unovčena je imovina stečajnog dužnika u ukupnom iznosu od 1.062.532,00 kn. Do tada unovčena imovina odnosila se na prodane dionice i pokretnine u vlasništvu stečajnog dužnika, a kako to proizlazi iz izvješća stečajne upraviteljice dostavljanih tijekom postupka.

Preostala imovina stečajnog dužnika unovčena je nakon 2. listopada 2015., odnosno nakon stupanja na snagu Uredbe o kriterijima i načinu obračuna i plaćanja nagrade stečajnim upraviteljima („Narodne novine“ broj  105/15; dalje: Uredba/15), u ukupnom iznosu od 2.557.614,00 kn. Navedeni iznos predstavlja utvrđenu vrijednost nekretnine koja je bila predmet prodaje u ovom stečajnom postupku s kojom je vrijednošću razlučni vjerovnik Pert d.o.o. izjavio prijeboj svoje tražbine u visini od 3.318.008,04 kn. Predmetna nekretnina (označena kao k.č.br. 1809/6, upisana u z.k.ul. 3664, k.o. Srdoči), dosuđena je razlučnom  vjerovniku Pert d.o.o. Ilok, nakon što je on izjavio prijeboj svoje tražbine prema stečajnom dužniku s utvrđenom vrijednošću nekretnine, sukladno odredbi čl. 247. st. 7. Stečajnog zakona („Narodne novine“ broj 71/15; dalje: SZ). 

Odredbom čl. 94. st. 1. i 2. SZ-a,  propisano je da stečajni upravitelj ima pravo na nagradu za svoj rad koju rješenjem određuje sud prema uredbi kojom Vlada Republike Hrvatske utvrđuje kriterije i način obračuna i plaćanja nagrade stečajnim upraviteljima.

Temeljem odredbe čl. 16. Uredbe/15, nagradu stečajnom upravitelju je za razdoblje do 2. listopada 2015. valjalo odrediti prema odredbama Uredbe o kriterijima i načinu obračuna i plaćanja nagrada stečajnim upraviteljima iz 2003. godine (Uredba), a za kasnije razdoblje prema odredbama Uredbe/15.

Kako je imovina stečajnog dužnika u razdoblju do 2. listopada 2015. unovčena u vrijednosti od 1.062.532,00 kn, temeljem odredbe čl. 4. st. 1. Uredbe, stečajnoj upraviteljici je određena nagrada u iznosu od 74.377,00 kn neto, koji iznos predstavlja 7% vrijednosti unovčene stečajne mase. 

Nadalje, imovina stečajnog dužnika u razdoblju nakon 2. listopada 2015. unovčena je u vrijednosti od 2.557.614,00 kn pa je na temelju čl. 7. Uredbe/15 stečajnoj upraviteljici određena nagrada za to razdoblje u iznosu od 209.032,97 kn bruto. Naime, nagrada stečajnom upravitelju s osnove vrijednosti unovčene stečajne mase za vrijednost stečajne mase do 100.000,00 kn obračunava se u visini od 16%, na razliku između 100.000,01 kn do 300.000,00 kn obračunava se u visini od 12%, na razliku od 300.001,00 kn do 500.000,00 kn u visini od 10%, na razliku od 500.000,01 kn do 1.000.000,00 kn u visini od 8 % i na razliku od 1.000.001,00 kn do 5.000.000,00 kn u visini 7%, što iznosi ukupno 209.032,97 kn (16% od 100.000,00 =16.000,00 kn + 12% od 200.000,00 kn = 24.000,00 kn + 10% od 200.000,00 kn = 20.000,00 kn + 8% od 500.000,00 kn =40.000,00 kn + 7% od 1.557.614,00 kn = 109.032,98 kn).

Prilikom određivanja konačne nagrade za rad stečajnoj upraviteljici, sud je cijenio obujam i složenost poslova kao i uložen trud stečajne upraviteljice pa je temeljem navedenog odlučeno kao u izreci ovog rješenja.

U Rijeci, 26. lipnja 2018.

	   								     Sutkinja 
									Ema Brdovčak



UPUTA O PRAVNOM LIJEKU
	Protiv ovog rješenja pravo na žalbu imaju stečajni upravitelj, dužnik pojedinac i svaki stečajni vjerovnik. Žalba se podnosi u roku od 8 dana od dana dostave istog objavom na mrežnoj stranici e-Oglasna ploča sudova. Dostava se smatra obavljenom istekom osmog dana od dana objave pismena na mrežnoj stranici e-Oglasna ploča sudova. Žalba se podnosi putem ovog suda u dva istovjetna primjerka, a o žalbi odlučuje Visoki trgovački sud Republike Hrvatske. 






image1.png




